সুলতানের মুখে হাসি ফোটাতে নিজের অলিম্পিকে সোনার পদক জেতার স্বপ্নকে বলিদান দিয়েছিলেন আরফা। হাসপাতালে শয্যাশায়ী সুলতানকে দেখতে সমস্ত অভিমান ভুলে ছুটেও এসেছিলেন তিনি। কিন্তু সিনেমা আর বাস্তব আলাদা। তাই ‘ধর্ষণ-মন্তব্য’ সংক্রান্ত বিতর্কে মন্তব্যে ‘আরফা’ অনুষ্কাকে পাশে পেলেন না ‘সুলতান’  সলমন।
‘সুলতান’-এর শুটিং করতে গিয়ে তাঁর শরীরের উপরে কতটা ধকল যেত, তা ব্যাখ্যা করতে গিয়ে নিজের সঙ্গে ধর্ষিতা নারীর তুলনা টেনে বিতর্কে জড়িয়েছেন সলমন। সলমনের এই বিতর্কিত মন্তব্যের সমালোচনা করেছিলেন আমির খানও। কিন্তু যে অনুষ্কার সঙ্গে জুটি বেঁধে ‘সুলতান’ বিপুল হিট, সেই নায়িকাও শেষ পর্যন্ত বিতর্কিত ওই মন্তব্যের জন্য সলমনের সমালোচনা করলেন। একটি সাক্ষাৎকারে সম্প্রতি অনুষ্কা। ‘সুলতান’-এর নায়িকা বলেন, ‘‘এটা অস্বীকার করার উপায় নেই সলমনের ওই মন্তব্য অসংবেদনশীল ছিল।’’ এখানেই থেমে থাকেননি ‘সুলতান’-এর আরফা। তিনি বলেন, ‘রেপ’ শব্দটির ইদানীং মারাত্মক অপব্যবহার হচ্ছে। সেলিব্রিটি থেকে শুরু করে সাধারণ মানুষ, সাধারণ কথাবার্তার মাঝেও অনেক সময়েই এই শব্দটির অপপ্রয়োগ করে ফেলেন। এবিষয়ে প্রত্যেকেরই সতর্ক থাকা প্রয়োজন বলে দাবি করেছেন তিনি। অনুষ্কা আরও বলেন, ‘‘আমরা এমন একটা সমাজে বাস করি, যেখানে মহিলারা নিজেদের প্রাপ্য সম্মান আদায়ের জন্য ক্রমাগত লড়ে যাচ্ছেন। ফলে, এমন কোনও শব্দ ব্যবহার করা উচিত নয়, যেগুলি মহিলাদেরকে আরও অসম্মান করে।
সিনেমার গল্পে আরফা হাতে চড় খেয়ে বদলে গিয়েছিলেন সুলতান। বাস্তবে অনুষ্কার এই মন্তব্যের কী প্রভাব সলমনের উপরে পড়ে, সেটা সময়ই বলবে!